정조 22년
戊午八月十二日辰時上御誠正閣大臣備局堂上引見入侍時右副承旨兪漢寧假注書李允謙事變假注書黃萬齡記注官金景煥承膺祚右議政李秉模行左參贊鄭民始行吏曹判書金文淳兵曹判書李時秀禮曹判書沈煥之戶曹判書趙鎭寬行護軍徐有大訓鍊都正申大顯漢城左尹李漢豊行護軍李書九李益運行大司諫韓用龜執義韓用鐸掌令李運行獻納任長源副校理沈奎魯正言洪受浩修撰洪樂游以次進伏訖上曰留院上疏入之左承旨入侍賤臣承命出傳左承旨洪義浩進伏秉模曰夜氣頗涼聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰臣之觸事顚錯愈往愈甚民事不可緩而況湖西民情之尤爲遑急乎錢資區劃事道伯旣已報來而未卽稟處致勤責敎臣固萬萬惶悚矣上曰何必過引乎次對爲之上曰雖各司草記依承旨言啓稟批答亦云傳于某承旨曰允則殆同承旨之啓辭承旨旣廳坐而捧入自上旣書下允字此乃已付諸傳敎軸者傳敎軸之不得踰望門一步地法意自有次對時持入之敎卽謂承旨之親自持入之意而何爲還給於備局以致事面之顚倒也司謁雖或誤傳承旨何不請罪仍命書榻敎曰當該司謁令攸司科治秉模曰昨日備局草記之允下者有明日次對持入之下敎則事當自政院持入而誤爲出給於備局以致格例之違越當該承旨施以罷職之典何如上曰依爲之出擧條又敎曰今日賓對專爲湖西民事而兵曹區劃錢事兵判之終始持難亦是官守之義執藝之論則三萬數中只減一萬而許劃似甚如何他衙門儲置中無推移之道耶近來廚院所儲未知幾何秉模曰廚院亦多加下者云矣上曰禁營有餘錢否有大曰本營封不動名色只有三萬兩此中果無除出者矣上曰然則依本司草記卽爲頒布可也秉模曰卽見宣惠廳堂上鄭民始所啓則以爲以戶曹鑄錢本錢貿置均廳湖南米之與關西小米相換者每年取耗待鑄錢發賣以用則在戶曹有益而無害目下如有需用不足之慮則以江界信蔘價錢及某樣錢姑先推移取用則足當二萬包貿米之數令廟堂稟處爲辭矣俄於閤外聞戶判言則鑄所本錢有難推移而本曹適有他衙門貸去條之可以還捧者云以此劃送於惠廳之意分付如是之後則關西換置小米雖屬戶曹別無目下區處之端使之仍置取耗信蔘價錢亦不必及今劃給於戶曹置之何如上曰依爲之出擧條鎭寬曰禁衛軍停番事頃已略陳非獨爲本曹之經用荒年此擧實亦爲民況於近歲其例非一如得一營之周年停番則本曹事勢與外邑民情不害爲兩便之道而但今九月當幾皆發程自十一月至明年十月當停之恐合便宜下詢大臣處之何如上曰大臣之意何如秉模曰戶判曾以此爲言而臣則以事體重難答之矣今聞所奏不但爲本曹事勢實爲便民之政云苟便於民其在仰體之道亦難一切防塞矣上曰禁衛營上番軍限明秋停番可也出擧條上曰御營廳來後當當爲何地漢豊曰來後當卽海西軍矣上曰當觀年分使之換定可也上曰明年經費戶曹將何以爲之秉模曰計其一年應下則不足當爲三四萬名云矣又曰日前聞諫長之筵奏臣不覺汗出沾背矣自上動靜爲人臣者豈敢臆料妄度乎上曰予亦已言之矣其所駭然甚於申若樞事昨日更見申若樞疏本則其中班師之說極爲駭悖而末端乃是攻之之辭蔽一言曰不足責也但不足責之人能爲此等說此則甚於强梁者之所爲世道之憂實非尋常蓋我國素秉尊攘之大義故雖五尺童子羞稱胡人勅使出來時街童巷兒莫不擁路而嘲侮之其所賤之之心不言而喩今則義理漸晦倫常日頹末乃有申若樞之說其爲凜然而寒心容有其極惟今之世也其所扶植之道當加一倍尊周錄之所以編輯自有微意而至今未成此緣有司堂上之參決廟謨果無暇隙而然耶書九曰已付於成大中使之起草後欲爲筆削存拔之計矣上曰凡事有始無終則不如不爲速成然後事可就見今經費不敷雖有物力固當入用於補賑之資豈可縻費於汗漫剞劂之役而尊周錄則以扶植倫綱之義必欲入印頒示卿與李晩秀相議可否草本爲先從速修正可也仍敎秉模曰李書九之氣味於卿心果合否乎秉模曰文學也政事也果非臣之所可及氣味則臣固與之相好矣上曰但謀始則善爲而決斷邊不足此蓋籌謨之暇精力未及周察之致也備局謄錄果已謄出耶書九曰今方謄出矣上曰莊陵志予則以爲一部完書而追聞當入者多有見漏云何其疎略之如是也以卿所撰邑志言之俛仰亭自是湖南之名勝地蓋俛仰亭主人卽己卯名賢之最有名稱者方其以筍輿上亭也一代名流之如高敬命奇天升林悌皆左右扶護荷其輿而擁導之以此觀之其人之爲湖南峻望可知也故今番湖南應製以荷輿俛仰亭爲題矣如此勝區尙亦見漏於邑志中此何爲也仍敎長源曰今番湖南應製居首誰也長源曰臣弟興源幸蒙賜第之恩矣上曰其所諸作可謂筆端有舌皆是善做矣上曰三南所聞近則何如云也秉模曰湖西全一道擧不成說湖南則左道勝於右沿云矣上曰今年憂慮甚於已往來頭民事何以則好也饑饉而安得無流離之歎流離而亦豈無塡壑之慮乎雖一道之內某邑某面里之尤甚之次的知其分數幾何則救荒之策何難消詳精決俾有實效之下究而旣不能目擊何以盡知其虛實乎此甚可悶矣道伯邑守若以心誠接濟則似無扶携散而之歎而亦何可必也秉模曰向有筵敎故以私書已爲飭諭三南道臣而第非龔黃之治則未知何策之可使斯民得免於流離塡壑之患也來春發倉開賑時安保其必無一箇餓莩乎上曰卿之私書或勝於尋常例關故向有所云云而以湖南言之及其秋後滌場若大違所料繼以還穀身役之竝督擧懷騷散之心則將奈何秉模曰近來事略倣肅廟朝先朝移稟事及田稅大同停減之自上特恩也而此豈輕易議到處乎民始曰湖南則藘嶺以下或云豊登計其分數則一道之內四分之三善熟四分之一歉荒且近得均貿米二萬石以租計之恰爲五萬石所得大矣以此足可堪過而到今錢條之加請未知何爲也今始請錢尙云晩矣而近日以湖西區劃錢事廟堂數次草記殆無措手處五萬之錢數甚不多而公貨之枵然極爲寒心京師爲根本之地其所儲積之方不可不深念矣上曰各道留庫法今皆蕩然故每當如此歉歲無備預之方措手之道或請移粟或云貿穀如是而不得準請則畢竟流散不保者民也寧不矜惻此後若自廟堂一定令式各道以幾萬石爲留庫之限此則雖當大無之年以其數某條充納設有萬不得已加分之事留庫穀則不敢擅犯之意嚴飭又或狀聞加請廟堂堅執持難俾知留庫之自有法意以此成節目一置備局一送各道備堂之新入者道伯之新到者以之爲假領一按而知殆同千字初學之開卷瞭然則當爲不易之典備預之道莫過於此未知如何秉模曰此是至安之策分還時計口量給自有古法而半分則自致留庫聖敎誠至當矣上曰近見分留案則己酉貿米條旣曰戶曹穀而懸註以盡分取耗云者大是礙眼常賑廳則或有貴賤買賣而戶曹寧有盡分穀乎戶判以大司農亦出此言耶自今以後以備局句管穀名色懸註可也民始曰近以京司句管穀之盡分多以爲害而近見諸道分留成冊則狀請加分無道無之而海西加分又是五萬餘石該道臣以壯營穀之盡分爲民弊疏論勒渠旣曰盡分爲民弊而盡分之外又請加分抑何故也加分若由於分給之不足則盡分之不足爲民弊可以推知而每以此斷斷爲說者誠未可曉也上曰嶺南之放債防役等痼瘼不可不一竝釐革也嶺屬之私債畢竟以生民膏血充補國體寧有是乎放僓條原數未知幾何民始曰原數十三萬兩而鄭昌順爲道伯時略干捧納其外未聞有捧納者矣敎秉模曰卿之爲道伯時亦未捧之耶秉模曰臣亦未捧故以此報備局矣民始曰還穀本爲民食軍餉而設非取耗以用者各營閫之以公貨給債防役不過要譽之意而及其生弊則又蕩債而請得耗穀以給代事之無義莫甚於此今若爲儲穀之道則當從此等處先爲釐正矣民始曰湖西區劃錢中本道執留一萬餘兩卽均廳所管結錢漁稅等錢而自備局草記許施矣本廳經用極爲苟簡而本道旣執留備局已許施雖難相持而此是明秋還報者則有難等待廟堂草記以有不時需用之處從後稟處爲辭本廳需用之緊急非但不時之需而已卽爲區劃以送之意令廟堂稟處何如上曰依爲之出擧條上曰臺諫進前用龜等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條用龜等曰請物故罪人德相亟施孥籍之典措辭見上上曰不允出擧條用龜等曰請逆賊尙喆追施孥戮之典措辭見上上曰不允出擧條用龜一行十六字刀削出擧條用龜等曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上上曰不允出擧條用龜等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上上曰不允出擧條用龜等曰請物故罪人國榮亟施孥籍之典措辭見上上曰不允出擧條用龜等曰請明謙以謙亟施孥戮逆復庶子好石亟施處絞薦棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條用龜等曰請承款後物故罪人九宗亟施孥籍之典措辭見上上曰不允出擧條鎭寬曰臣曹旣無他條錢可以貿取均貿米者獨於年前有華城貸去八萬之數此雖勅需所儲而以錢以米其爲儲留一也若以此錢貿之則戶惠廳特以錢米相換而已恐爲兩便之道如以南米又換西米則前頭利害旣未可知自來定價不無相懸姑勿相換仍置湖南以待日後還作本色何如上曰依爲之出擧條煥之曰今夏間明陵翼陵兩陵官以鸎峯後麓禁護事牒報臣曹以爲延曙川內葛峴洞佛光里汝契驛契四村民戶自先朝特除烟役專供兩陵外局守護之役而立標石於前川之上刻以松牌禁吏勿許攔入矣年久法弛致有京司及軍門下吏相侵之弊故當宁甲寅又因籌司覆啓修明舊制而四村中驛契一村獨在標石之外依舊見侵於雜役請以標石移立後川竝抱驛村俾無兩役稱冤之端云矣伊時禮判初頗持難及其屢請乃以審量善處之意題送陵官遂移標石於後川之上立石之處只在延曙則似無別於一川之前後而第其事體所關不經稟裁徑爲移立殊甚未安矣標石之還立舊處與夫驛里之一例除役當否不可不一爲稟定故敢此仰達矣上曰依爲之一體除役可也出擧條秉模曰卽聞禮判所奏陵所字定界內標石有非該曹不經稟而徑許陵官之移立者事體所在極爲未安其時當該禮堂罷職何如上曰依爲之出擧條敎大顯曰卿以長陵獻官進去行事後遍審局內松木有無頉歸報於政院可也命次對先退命書榻敎曰摠戎使受香往來間仍佩捕將則禁將兼察又命書榻敎曰承旨前望單子入之待下批牌招察任仍命退承史以次退出